Iċ-ċertifikat diġitali Covid tal-UE ser jiffaċilita l-moviment liberu fl-UE matul il-pandemija. ©H_Ko/AdobeStock L-għan hu li jiġi ffaċilitat id-dritt għall-moviment liberu matul il-pandemija u li jsir kontribut għat-tneħħija gradwali tar-restrizzjonijiet It-testijiet għandhom ikunu affordabbli u aċċessibbli Mill-inqas EUR100 miljun mill-Istrument għall-Appoġġ ta' Emerġenzi għax-xiri ta' testijiet Format komuni għaċ-ċertifikat u l-qafas għandhom jiġu aċċettati mill-istati membri Il-Ħamis, in-negozjaturi tal-PE u tal-Kunsill laħqu ftehim proviżorju għal ċertifikat diġitali Covid tal-UE biex jiġi ffaċilitat il-moviment liberu fl-Ewropa matul il-pandemija. Iċ-ċertifikat se jkun disponibbli jew f'format diġitali jew f'format stampat. Dan għandu jiċċertifika li persuna tkun tlaqqmet kontra l-coronavirus jew li jkollha riżultat negattiv reċenti tat-test jew li tkun irkuprat mill-infezzjoni. Fil-prattika, dawn se jkunu tliet ċertifikati distinti. Qafas komuni tal-UE ser jippermetti lill-istati membri joħorġu ċertifikati li mbagħad jiġu aċċettati f'pajjiżi oħra tal-UE. Ir-Regolament tal-UE dwar iċ-Ċertifikat diġitali Covid għandu jkun fis-seħħ għal 12-il xahar. Iċ-ċertifikat mhux se jkun prekundizzjoni biex jiġi eżerċitat id-dritt tal-moviment liberu u mhux se jitqies bħala dokument tal-ivvjaġġar. Appoġġ baġitarju għall-ittestjar affordabbli u aċċessibbli Sabiex l-"ittestjar affordabbli u aċċessibbli" jsir disponibbli b'mod aktar wiesa', il-Kummissjoni Ewropea impenjat ruħha li timmobilizza "mill-inqas EUR 100 miljun" mill-Istrument għall-Appoġġ ta' Emerġenzi għax-xiri ta' testijiet tal-infezzjoni tas-SARS-CoV-2 għall-fini tal-ħruġ ta' ċertifikati diġitali tal-UE tat-test tal-Covid. Dan għandu jkun ta' benefiċċju b'mod partikolari għall-persuni li jaqsmu l-fruntieri ta' kuljum jew ta' spiss biex imorru għax-xogħol jew l-iskola, iżuru qraba stretti, ifittxu kura medika, jew biex jieħdu ħsieb l-għeżież. In-negozjaturi qablu li, jekk ikun meħtieġ, għandu jiġi mobilizzat finanzjament addizzjonali ta' aktar minn EUR 100 miljun, soġġett għall-approvazzjoni mill-awtoritajiet baġitarji. Restrizzjonijiet addizzjonali fuq l-ivvjaġġar biss jekk debitament ġustifikati L-Istati Membri m'għandhomx jimponu restrizzjonijiet addizzjonali fuq l-ivvjaġġar b'reazzjoni għall-pandemija tal-COVID-19, bħall-kwarantina, l-awtoiżolament jew l-ittestjar, "dment li dawn ma jkunux meħtieġa u proporzjonati għas-salvagwardja tas-saħħa pubblika". Għandha titqies l-evidenza xjentifika disponibbli, "inkluża data epidemjoloġika ppubblikata miċ-Ċentru Ewropew għall-Prevenzjoni u l-Kontroll tal-Mard (ECDC)". Tali miżuri għandhom jiġu nnotifikati lill-Istati Membri l-oħra u lill-Kummissjoni mhux aktar tard minn 48 siegħa qabel. L-Istati Membri għandhom jaċċettaw ċertifikati tat-tilqim maħruġa fi Stati Membri oħra għal persuni mlaqqma b'vaċċin awtorizzat għall-użu fl-UE mill-Aġenzija Ewropea għall-Mediċini (EMA) (attwalment Pfizer-BioNTech, Moderna, AstraZeneca u Janssen). Ser ikun f'idejn l-Istati Membri li jiddeċiedu jekk jaċċettawx ukoll ċertifikati ta' tilqim minn Stati Membri oħra li jkunu segwew proċeduri nazzjonali ta' awtorizzazzjoni ta' emerġenza ta' vaċċini oħra elenkati mill-Organizzazzjoni Dinjija tas-Saħħa (WHO) għall-użu ta' emerġenza. Salvagwardji għall-protezzjoni tad-data Iċ-ċertifikati se jiġu vverifikati biex jiġu evitati l-frodi u l-falsifikazzjoni, kif ukoll biex tkun stabbilita l-awtentiċità tas-siġilli elettroniċi inklużi fid-dokument. Id-data personali miksuba miċ-ċertifikati ma tistax tinħażen fl-istati membri tad-destinazzjoni u mhu ser ikun hemm l-ebda bażi ta' data ċentrali stabbilita fil-livell tal-UE. Il-lista tal-entitajiet li ser jipproċessaw u jirċievu d-data se tkun pubblika sabiex iċ-ċittadini jkunu jistgħu jeżerċitaw id-drittijiet tagħhom tal-protezzjoni tad-data skont ir-Regolament Ġenerali dwar il-Protezzjoni tad-Data. Il-President tal-Kumitat għal-Libertajiet Ċivili u r-rapporteur Juan Fernando López Aguilar (S&D, ES) qal: "Filwaqt li l-ftehim li ntlaħaq illum ma jissodisfax bis-sħiħ it-talbiet tal-PE, dan ċertament ifisser titjib kbir għall-istatus quo attwali għal miljuni ta' ċittadini tal-UE. Iċ-ċertifikat diġitali Covid tal-UE ser jerġa' jibda il-moviment liberu fl-UE, hekk kif l-istati membri jibdew ineħħu r-restrizzjonijiet għall-moviment liberu madwar l-Ewropa. Dan il-ftehim huwa l-ewwel pass biex iż-żona Schengen terġa' lura fit-triq it-tajba." Il-passi li jmiss It-test maqbul issa ser jitressaq quddiem il-Kumitat għal-Libertajiet Ċivili fit-26 ta' Mejju u mbagħad fil-plenarja għall-approvazzjoni kif ukoll lill-Kunsill. Jekk jiġi kkonfermat mill-Kumitat, dan għandu jitressaq għall-adozzjoni fis-sessjoni plenarja ta' Ġunju I (7–10 ta' Ġunju 2021). Kuntatti: Informazzjoni ta' kuntatt: Numru tat-telefown: (+32) 2 28 40731 (BXL) Numru tal-mobile: (+32) 470 884 282 Għal aktar informazzjoni Kumitat għal-Libertajiet Ċivili, il-Ġustizzja u l-Intern Fajl tal-Proċedura (ċittadini tal-UE) Fajl tal-proċedura (Ċittadini ta' pajjiżi terzi) Materjal multimedjali Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF